Piero Hincapié

Piero Martín Hincapié Reyna (s. 9. tammikuuta 2002 Esmeraldas) on ecuadorilainen jalkapalloilija. Hän edustaa Englannin Valioliigassa pelaavaa Arsenalia lainalla Saksan Bundesliigan Bayer Leverkusenista ja on pelipaikaltaan keskuspuolustaja tai vasen laitapuolustaja. Hän on pelannut vuodesta 2021 lähtien Ecuadorin maajoukkueessa.
Seurajoukkueura.
Independiente del Valle.
Hincapié liittyi Independiente del Vallen junioriakatemiaan vuonna 2016 pelattuaan ensin CS Norte Américan ja Deportivo Azoguesin junioreissa. Hincapié pelasi Independiente del Vallen edustusjoukkueessa ensimmäistä kertaa 10. elokuuta 2019 Ecuadorin pääsarjan ottelussa Mushuc Runaa vastaan ja pelasi kevätkaudella 2020 joukkueessa myös kahdessa muussa sarjaottelussa.
Talleres.
Elokuussa 2020 Hincapié siirtyi argentiinalaisseura CA Talleresiin. Hän pelasi Talleresissa kausina 2020 ja 2021 kaikki kilpailut mukaan lukien yhteensä 22 ottelua. Kevätkaudella 2021 Hincapié pelasi Talleresin avauskokoonpanossa kaikki kuusi Copa Sudamericanan alkulohko-ottelua.
Bayer Leverkusen.
Elokuussa 2021 Hincapié siirtyi Saksan Bundesliigan Bayer Leverkuseniin viisivuotisella sopimuksella. Mediatietojen mukaan Leverkusen maksoi hänestä 6,35 miljoonan euron siirtokorvauksen. Hincapié teki ensimmäisen maalinsa Leverkusenin pelaajana 30. syyskuuta 2021 Eurooppa-liigan alkulohko-ottelussa Celticiä vastaan, jonka Leverkusen voitti lukemin 4–0. Ensimmäisen bundesliigamaalinsa hän teki 4. joulukuuta 2021 Greuther Fürthia vastaan. Debyyttikaudellaan Leverkusenissa Hincapié pelasi 27 bundesliigaottelua, joista 20 avauskokoonpanossa, sekä kuusi Eurooppa-liigan ottelua ja teki kummassakin kilpailussa yhden maalin.
Hincapié debytoi Mestarien liigassa 7. syyskuuta 2022 Leverkusenin 1–0-tappioon päättyneessä ottelussa Club Bruggea vastaan, jossa hän pelasi täydet minuutit. Hän pelasi kaudella 2022–2023 Bundesliigassa 30 ottelua, Mestarien liigassa viisi ottelua ja Eurooppa-liigassa kahdeksan ottelua. Hän teki kaudella 2022–2023 ainoan maalinsa 15. lokakuuta 2022 bundesliigaottelussa Eintracht Frankfurtia vastaan. Helmikuussa 2023 Hincapié allekirjoitti Bayer Leverkusenin kanssa vuoteen 2027 ulottuneen jatkosopimuksen.
Hincapié pelasi yhteensä 43 ottelua Leverkusenin historiallisella Bundesliigan ja Saksan cupin voittoon päättyneellä kaudella 2023–2024. Bundesliigassa hän pelasi 26 ottelua, joista 16 avauskokoonpanossa, ja Saksan cupissa hän pelasi viisi ottelua, joista kolme avauskokoonpanossa. Cupin loppuottelussa Kaiserslauternia vastaan hän tuli vaihdosta kentälle Álex Grimaldon tilalle 85. peliminuutilla. Hincapié pelasi kaudella 2023–2024 myös 12 ottelua Eurooppa-liigassa, jossa Leverkusen eteni loppuotteluun asti. Tappiollisessa loppuottelussa Atalantaa vastaan hän pelasi täydet minuutit.
Elokuussa 2024 Hincapié oli voittamassa DFL-Supercupia, jossa hän pelasi täyden peliajan. Joulukuussa 2024 Hincapié pidensi sopimustaan Leverkusenin kanssa vuoteen 2029 ulottuvaksi. Hän pelasi kaudella 2024–2025 Bundesliigassa 32 ottelua, joissa hän teki kaksi maalia. Mestarien liigassa hän pelasi kaudella 2024–2025 yhdeksän ottelua ja teki maalin 21. tammikuuta 2025 liigavaiheen ottelussa Atlético Madridia vastaan. Kaudella 2025–2026 Hincapié ehti pelata Leverkusenissa yhden Bundesliigan ottelun sekä yhden Saksan cupin ottelun.
Arsenal.
Syyskuussa 2025 Hincapié siirtyi englantilaisseura Arsenaliin kauden loppuun ulottuvalla lainasopimuksella. Lainasopimukseen sisältyy 52 miljoonan euron osto-optio.
Maajoukkueura.
Hincapié edusti Ecuadorin alle 17-vuotiaiden maajoukkuetta alle 17-vuotiaiden Etelä-Amerikan-mestaruuskilpailuissa 2019, joissa hän toimi myös Ecuadorin kapteenina, sekä alle 17-vuotiaiden MM-kilpailuissa 2019.
Hincapié valittiin Ecuadorin A-maajoukkueeseen ensimmäistä kertaa kesän 2021 Copa Américaan. Hän pelasi turnauksessa täydet minuutit jokaisessa Ecuadorin viidessä ottelussa maan karsiutuessa puolivälierissä. Ensimmäisen maajoukkuemaalinsa Hincapié teki 11. marraskuuta 2021 MM-karsintaottelussa Venezuelaa vastaan, joka jäi myös ottelun ainoaksi maaliksi. MM-kilpailuissa 2022 Hincapié pelasi täydet minuutit jokaisessa kolmessa alkulohko-ottelussa Qataria, Alankomaita ja Senegalia vastaan Ecuadorin jäädessä turnauksessa pudotuspelien ulkopuolelle. Copa Américassa 2024 Hincapié pelasi täydet minuutit jokaisessa neljässä Ecuadorin ottelussa maan karsiutuessa jälleen puolivälierissä ja teki maalin alkulohkon toisessa ottelussa Jamaikaa vastaan. Hänet valittiin Copa Américan 2024 tähdistöjoukkueeseen.
"Ecuadorin maalit mainittu ensin."
Saavutukset.
Bayer Leverkusen